Hallitus säästi puoliväliriihessä kaikki yritystuet leikkauksilta.

Demokraatti.fi/STT

Pääministeri Juha Sipilän (kesk.) mukaan hallitus tarkasteli vain suoria yritystukia, mutta hänen mukaansa sieltä ei ollut mahdollista löytää leikattavaa.

– Esimerkiksi tuulivoimatuki on sidottu koko hallituskaudeksi ja osa tuista on vastinrahan takana, Sipilä sanoi.

Suurin osa yritystuista on erilaisia verotukia, jotka Sipilän mukaan käydään budjettiriiheen mennessä läpi. Sipilä sanoi, että tavoitteena oli suunnata osa yritystuista uusiutuviin tukiin eli Tekesiin. Lopulta hallitus etsi Tekesin ja Suomen Akatemian lisärahoituksen muualta.

Valtiovarainministeri Petteri Orpo (kok.) sanoi, että jokaisella yritystuella on omat puolustajansa. Hän myös sanoi, että kilpailukykysopimuksessa on sovittu tiettyjen tukien säilyttäminen tietyllä tasolla.

– Jos ajatellaan vaikka teollisuuden energiatukia, en tässä taloudellisessa tilanteessa halua ottaa riskiä, että metsä- tai terästeollisuutta lähtisi muualle, Orpo sanoi.